በደቡብ ሱዳን ሙስናን ለመዋጋት ሁሉም የበኩሉን እንዲወጣ ጥሪ ቀረበ   
በደቡብ ሱዳን የተንሰራፋውን ሙስናና ብልሹ አሰራር ለመዋጋት ሁሉም የበኩሉን  እንዲወጣ የሃገሪቱ የካቢኔዎች ጉዳይ ሚኒስቴር ጥሪ አቀረበ፡፡ደቡብ ሱዳን ነጻነቷን ከተጎናጸፈች ጊዜ አንስቶ የስልጣን ሽሚያ፣ የእርስ በእርስ ጦርነትና ረሃብ መገለጫዎቿ ሲሆኑ ሞትና ስደት ደግሞ የዜጎቿ እጣ ፈንታ ሆነዋል፡፡እንደ የካቢኔዎች ጉዳይ ሚኒስትሩ ማርቲን ኢሊያ ሎሙሩ ገለጻ ሙስና፣ የመልካም አስተዳደር እጦትና  በተጠያቂነት ስሜት ተግባርን አለመወጣት የወቅቱ የደቡብ ሱዳን ዋነኛ ፈተናዎች ናቸው፡፡እነዚህ ችግሮች ደግሞ ለመከፋፈላችን እና ለእርስ በእርስ ጦርነት ዳርገውናል ብለዋል፡፡ሚኒስተሩ ይህን የተናገሩት የሀገሪቱ ፓርላማ ባዘጋጀው የመልካም አስተዳደርና ዴሞክራሲ ሲምፖዚየም ላይ ነው፡፡ከሙስና እና ብልሹ አሠራር ጋር የሚደረግ ውጊያ የሺዎችን ህይወት የቀጠፈና በሚሊዮኖች የሚቆጠሩትን ለማህበራዊ ኢኮኖሚያዊና ስነ-ልቦናዊ ችግር የዳረገ በመሆኑ ቀላል አይደለም ነው ያሉት ሚኒስትሩ፡፡“እንደ ደቡብ ሱዳን ያሉ ወጣት ሃገራት መሰል ችግሮች እንደሚገጥሟቸው አወቃለሁ፡፡ ”ሃገሪቱን በሚመራው መንግስት ላይ ያሉትን ብልሹ አሰራሮች ይፋ ማድረግም በዜጎች ዘንድ አሉታዊ ተጽዕኖ ይፈጥራል፡፡ይሁን እንጂ የሙስና እና የመልካም አስተዳደር እጦት  ሰለባ የሆኑ የመንግስት ተቋማት ከችግራቸው ተላቀው በተገቢው መንገድ ዜጎችን ማገልገል ይጠበቅባቸዋል” ብለዋል  ላሙሩ፡፡እንደ ሚኒስትሩ ከሆነ ሁሉም የደቡብ ሱዳን ህዝቦች፣ አብያተ ክርስቲያናትና መስጂዶች ሙስናና ብልሹ አሰራርን በጋራ ሊዋጉ ይገባል፡፡እኛም ሃገሪቱን የመምራት ሃላፊነት የተጣለብን አካላት ከህገወጥ አሰራር በመራቅ መልካም ተምሳሌት መሆን ይጠበቅብናል ብለዋል ላሙሩ፡፡በተጨማሪም ሁሉም የመንግስት ከፍተኛ አመራሮች በችግሮቻችን ላይ ተመሳሳይ ግንዛበቤና አቋም ልንይዝ ይገባዋልም ብለዋል፡፡ሙስናን ስንዋጋ ከብልሹ አሠራር ጋር ተያይዞ የሚመጡ ችግሮችን ማለትም እንደ ድህነት፣ስራ አጥነት፣ ረሃብና በሽታንም በጋራ ተዋጋን ማለት ነው እንደ ላሙሩ ገለጻ፡፡(ምንጭ:ሱዳን ትሪቡን) 